## Odluka o uvjetima i načinu na koji ovlašteni mjenjači obavljaju mjenjačke poslove

### NN 18/2006 (15.2.2006.), Odluka o uvjetima i načinu na koji ovlašteni mjenjači obavljaju mjenjačke poslove

# HRVATSKA NARODNA BANKA

**440**

Na temelju članka 46. stavka 3. Zakona o
deviznom poslovanju (»Narodne novine«, br. 96/2003. i
140/2005.) i članka 38. stavka 3. pod I) Zakona o Hrvatskoj narodnoj banci
(»Narodne novine«, br. 36/2001.) Savjet Hrvatske
narodne banke na sjednici održanoj 8. veljače 2006. donio je

## ODLUKU

### O UVJETIMA I NAČINU NA KOJI OVLAŠTENI MJENJAČI OBAVLJAJU MJENJAČKE POSLOVE

OPĆE ODREDBE

Članak 1.

(1) Odlukom o uvjetima i načinu na koji
ovlašteni mjenjači obavljaju mjenjačke poslove (u
nastavku teksta: Odluka) propisani su:

1. uvjeti i način obavljanja mjenjačkih
poslova,

2. dokumentacija koju je potrebno priložiti uz
zahtjev za izdavanje odobrenja za obavljanje mjenjačkih
poslova,

3. uvjeti pod kojima se izdaju odobrenja za
obavljanje mjenjačkih poslova i razlozi za oduzimanje
odobrenja,

4. bitni elementi ugovora o obavljanju mjenjačkih poslova,

5. zaštićeni računalni program i uporaba
certificiranog programa,

6. obveza izravne kontrole i obveza
izvješćivanja od strane banke koja je s ovlaštenim mjenjačem sklopila ugovor o obavljanju
mjenjačkih poslova.

(2) Odluka se ne odnosi na mjenjačke
poslove koje obavljaju banke.

POJMOVNIK

Članak 2.

Za potrebe Odluke pojmovi navedeni u ovom članku
imaju sljedeće značenje:

1. Podnositelj zahtjeva jest rezident pravna
osoba, trgovac pojedinac, obrtnik, pravna osoba u osnivanju te fizička osoba
koja namjerava obavljati mjenjačku djelatnost kao
trgovac pojedinac, odnosno obrtnik, koji Hrvatskoj narodnoj banci podnosi
zahtjev za izdavanje odobrenja za obavljanje mjenjačkih
poslova.

2. Kvalificirani vlasnik podnositelja zahtjeva,
odnosno ovlaštenog mjenjača, jest fizička ili pravna osoba koja je imatelj više
od 25% udjela ili dionica podnositelja zahtjeva pravne osobe.

3. Mjenjačko mjesto
jest prostorna i organizacijska jedinica ovlaštenog mjenjača u kojoj se
obavljaju mjenjački poslovi, a može sadržavati jedno
ili više blagajničkih mjesta te može biti dio poslovne prostorije u kojoj se
obavljaju i druge djelatnosti.

4. Blagajničko mjesto dio je mjenjačkog
mjesta na kojem se obavljaju mjenjački poslovi sa
strankom.

5. Potvrda o autentičnosti ugovorenoga
zaštićenog programa potpisana je izjava proizvođača zaštićenog programa da je
program koji je predmet ugovora između njega i podnositelja zahtjeva, odnosno
ovlaštenog mjenjača, certificirala Hrvatska narodna banka.

6. Potvrda o autentičnosti ugrađenoga zaštićenog
programa potpisana je izjava proizvođača zaštićenog programa da je ugrađeni
program identičan onome programu za koji je s ovlaštenim mjenjačem sklopio ugovor
o kupnji i za koji je izdao potvrdu o autentičnosti ugovorenoga zaštićenog
programa.

7. Zaštićeni program jest računalni program koji
udovoljava svim zahtjevima iz članka 7. Odluke.

8. Certificirani program jest zaštićeni program
za koji je Hrvatska narodna banka izdala certifikat.

9. Ugovorna banka jest banka čije odobrenje za
rad sadrži i odobrenje za pružanje usluga trgovanja u svoje ime i za svoj račun
ili u svoje ime i za račun klijenta stranim sredstvima plaćanja, uključujući mjenjačke poslove, s kojom je podnositelj zahtjeva, odnosno
ovlašteni mjenjač, sklopio ugovor ili predugovor o obavljanju mjenjačkih poslova.

10. Ugovor o obavljanju mjenjačkih
poslova jest ugovor sklopljen između ugovorne banke i podnositelja zahtjeva,
odnosno ovlaštenog mjenjača, koji sadrži sve bitne elemente propisane Odlukom,
a može biti sklopljen i pod uvjetom da stupi na snagu nakon dobivanja odobrenja
za obavljanje mjenjačkih poslova.

11. Ugovor o kupnji zaštićenog programa jest
ugovor sklopljen između proizvođača zaštićenog programa i podnositelja
zahtjeva, odnosno ovlaštenog mjenjača, u kojem je točno utvrđen program koji je
predmet ugovora i kojim podnositelj zahtjeva, odnosno ovlašteni mjenjač stječe
pravo korištenja zaštićenog programa, a može biti sklopljen i pod uvjetom da
stupi na snagu nakon dobivanja odobrenja za obavljanje mjenjačkih
poslova.

12. Predugovor o obavljanju mjenjačkih
poslova jest ugovor kojim se podnositelj zahtjeva i ugovorna banka obvezuju na
sklapanje ugovora o obavljanju mjenjačkih poslova, a
koji mora sadržavati sve bitne elemente ugovora o obavljanju mjenjačkih poslova propisane Odlukom.

UVJETI ZA OBAVLJANJE
MJENJAČKIH POSLOVA

Članak 3.

(1) Ovlašteni mjenjač može obavljati mjenjačke poslove ako:

1. ima odobrenje za obavljanje mjenjačkih poslova,

2. ima sklopljen Ugovor o obavljanju mjenjačkih poslova za sva mjenjačka
mjesta,

3. koristi se certificiranim programom u skladu
s Odlukom,

4. ima upisanu djelatnost mjenjačkih
poslova u sudskom ili obrtnom registru.

(2) Ovlašteni mjenjač ne može obavljati mjenjačke poslove ako postoji mogućnost da poslovi,
aktivnosti ili radnje kvalificiranoga vlasnika ovlaštenog mjenjača utječu na
zakonitost poslovanja ovlaštenog mjenjača.

(3) Smatrat će se da postoji mogućnost da
poslovi, aktivnosti ili radnje kvalificiranoga vlasnika ovlaštenog mjenjača
utječu na zakonitost poslovanja ovlaštenog mjenjača ako je kvalificirani
vlasnik ovlaštenog mjenjača kažnjen za bilo koje kazneno djelo iz članka 75. i
76. Zakona o deviznom poslovanju ili za kazneno djelo prikrivanja protuzakonito
dobivenog novca propisano člankom 279. Kaznenog zakona.

ZAHTJEV ZA IZDAVANJE
ODOBRENJA ZA OBAVLJANJE MJENJAČKIH POSLOVA

Članak 4.

(1) Podnositelj zahtjeva dužan je Hrvatskoj
narodnoj banci uz zahtjev za izdavanje odobrenja dostaviti sljedeću
dokumentaciju:

1. izvod iz sudskog ili obrtnog registra, u
izvorniku ili ovjerenom presliku, ne stariji od 30 dana od dana podnošenja
zahtjeva,

2. ugovor ili predugovor o obavljanju mjenjačkih poslova za sva mjenjačka
mjesta podnositelja zahtjeva,

3. ugovor o kupnji zaštićenog programa ili
predugovor s proizvođačem kojim se strane obvezuju na sklapanje toga ugovora te
potvrdu o autentičnosti ugovorenoga zaštićenog programa,

4. popis vlasnika udjela, odnosno dionica, za podnositelja
zahtjeva pravnu osobu, s punim imenima i prezimenima te adresama njihovih
prebivališta i/ili tvrtkama i adresama njihovih sjedišta, ukupnim nominalnim
iznosima udjela, odnosno dionica, i postotnim udjelom u temeljnom kapitalu te
pravne osobe, s naznačenim datumom sastavljanja popisa, ne starijim od 30 dana
od dana podnošenja zahtjeva,

5. izjavu podnositelja zahtjeva fizičke osobe,
odnosno svakoga pojedinog člana uprave podnositelja zahtjeva pravne osobe da
nije kažnjen ni za jedno kazneno djelo propisano člancima 75. i 76. Zakona o
deviznom poslovanju ni za kazneno djelo prikrivanja protuzakonito dobivenog
novca propisano člankom 279. Kaznenog zakona. Izjava mora biti vlastoručno
potpisana, s ovjerenim potpisom kod javnog bilježnika te ne smije biti starija
od 30 dana od dana podnošenja zahtjeva.

(2) Ako je podnositelj zahtjeva iz stavka 1.
ovoga članka pravna osoba, uz zahtjev dužna je dostaviti i sljedeće podatke i
dokumentaciju o svom osnivaču/osnivačima: izvod iz sudskog registra u izvorniku
ili ovjerenom presliku, popis vlasnika udjela, odnosno dionica, s punim imenima
i prezimenima te adresama njihovih prebivališta i/ili tvrtkama i adresama
njihovih sjedišta, ukupnim nominalnim iznosima udjela, odnosno dionica, i
postotnim udjelom u temeljnom kapitalu osnivača podnositelja zahtjeva pravne
osobe, s naznačenim datumom sastavljanja popisa.

(3) Ako je podnositelj zahtjeva pravna osoba u
osnivanju ili fizička osoba koja namjerava obavljati mjenjačku
djelatnost kao trgovac pojedinac, odnosno obrtnik, uz zahtjev dostavlja
sljedeću dokumentaciju:

1. izjavu o osnivanju, društveni ugovor ili
statut, u izvorniku ili ovjerenom presliku, a fizička osoba presliku osobne
iskaznice,

2. ugovor o obavljanju mjenjačkih
poslova ili predugovor s ugovornom bankom kojim se strane obvezuju na sklapanje
toga ugovora, za sva mjenjačka mjesta podnositelja
zahtjeva,

3. ugovor o kupnji zaštićenog programa ili
predugovor s proizvođačem kojim se strane obvezuju na sklapanje toga ugovora te
potvrdu o autentičnosti ugovorenoga zaštićenog programa,

4. ako je podnositelj zahtjeva pravna osoba u
osnivanju, dužan je uz zahtjev dostaviti i sljedeću dokumentaciju o svojim
osnivačima koji su pravne osobe: izvod iz sudskog registra u izvorniku ili
ovjerenom presliku, ne stariji od 30 dana od dana podnošenja zahtjeva, popis
vlasnika udjela, odnosno dionica, s punim imenima i prezimenima te adresama
njihovih prebivališta i/ili tvrtkama i adresama njihovih sjedišta, ukupnim
nominalnim iznosima udjela, odnosno dionica, i postotnim udjelom u temeljnom
kapitalu osnivača podnositelja zahtjeva, s naznačenim datumom sastavljanja
popisa, ne stariji od 30 dana od dana podnošenja zahtjeva,

5. izjavu svakoga pojedinoga budućeg člana
uprave pravne osobe u osnivanju koja je podnositelj zahtjeva, odnosno izjavu
fizičke osobe koja namjerava obavljati mjenjačke
poslove kao trgovac pojedinac ili obrtnik da nije

kažnjavan ni za jedno kazneno djelo propisano
člancima 75. i 76. Zakona o deviznom poslovanju ni za kazneno djelo prikrivanja
protuzakonito dobivenog novca propisano člankom 279. Kaznenog zakona. Izjava
mora biti vlastoručno potpisana, s ovjerenim potpisom kod javnog bilježnika te
ne smije biti starija od 30 dana od dana podnošenja zahtjeva.

(4) Ako je podnositelj zahtjeva ujedno i
proizvođač zaštićenoga programa kojim se koristi, odnosno kojim se namjerava
koristiti, umjesto ugovora o kupnji zaštićenog programa dostavlja potpisanu
izjavu o korištenju, odnosno o namjeri korištenja tim programom te preslik certifikata Hrvatske narodne banke koji se odnosi
na taj program.

UVJETI ZA IZDAVANJE
ODOBRENJA ZA OBAVLJANJE MJENJAČKIH POSLOVA

Članak 5.

(1) Hrvatska narodna banka izdat će odobrenje
ako podnositelj zahtjeva dostavi potpunu dokumentaciju iz članka 4. Odluke te
ako Hrvatska narodna banka:

1. utvrdi da su podnositelj zahtjeva i ugovorna
banka sklopili ugovor ili predugovor o obavljanju mjenjačkih
poslova,

2. utvrdi da su podnositelj zahtjeva i
proizvođač zaštićenog programa sklopili ugovor o kupnji zaštićenog programa za
koji je Hrvatska narodna banka izdala certifikat ili predugovor kojim se
obvezuju na sklapanje toga ugovora,

3. iz dostavljene dokumentacije može utvrditi
identitet te prebivalište i/ili sjedište vlasnika udjela, odnosno dionica,
podnositelja zahtjeva pravne osobe, nominalne iznose udjela, odnosno dionica,
za svakoga pojedinog vlasnika i postotni udio pojedinog vlasnika u temeljnom
kapitalu te pravne osobe,

4. iz dostavljene dokumentacije može utvrditi
identitet te prebivalište i/ili sjedište vlasnika udjela, odnosno dionica
osnivača podnositelja zahtjeva pravne osobe ili pravne osobe u osnivanju,
ukupne nominalne iznose udjela, odnosno dionica, za svakoga pojedinog vlasnika
i postotni udio pojedinog vlasnika u temeljnom kapitalu osnivača te pravne
osobe ili osnivača te pravne osobe u osnivanju,

5. utvrdi da, prema izjavi svakoga pojedinog
člana uprave pravne osobe ili pravne osobe u osnivanju koja je podnositelj
zahtjeva, trgovca pojedinca ili obrtnika koji je podnositelj zahtjeva te
fizičke osobe koja namjerava obavljati mjenjačku
djelatnost kao trgovac pojedinac odnosno obrtnik i koja je podnositelj
zahtjeva, nije kažnjen ni za jedno kazneno djelo propisano člancima 75. i 76.
Zakona o deviznom poslovanju ni za kazneno djelo prikrivanja protuzakonito
dobivenog novca propisano člankom 279. Kaznenog zakona,

6. iz podataka kojima raspolaže utvrdi da
poslovi, aktivnosti ili radnje kvalificiranog vlasnika ovlaštenog mjenjača ne
bi mogle utjecati na zakonitost poslovanja ovlaštenog mjenjača.

UGOVOR O OBAVLJANJU
MJENJAČKIH POSLOVA

Članak 6.

(1) Ugovorna banka može s jednim podnositeljem
zahtjeva, odnosno ovlaštenim mjenjačem, sklopiti samo jedan ugovor o obavljanju
mjenjačkih poslova.

(2) Podnositelj zahtjeva, odnosno ovlašteni
mjenjač, za jedno mjenjačko mjesto može sklopiti
ugovor o obavljanju mjenjačkih poslova samo s jednom
bankom. Ako ovlašteni mjenjač ima više mjenjačkih
mjesta, može sklopiti više ugovora o obavljanju mjenjačkih
poslova, i to s različitim bankama.

(3) Ugovor o obavljanju mjenjačkih
poslova mora sadržavati sljedeće bitne elemente:

1. popis mjenjačkih
mjesta za koje ugovorna banka i podnositelj zahtjeva, odnosno ovlašteni
mjenjač, sklapaju ugovor,

2. odredbu o tečajnoj listi na osnovi koje će
ovlašteni mjenjač obavljati mjenjačke poslove
(ovlašteni mjenjač i ugovorna banka smiju ugovoriti  samo primjenu tečajne
liste ugovorne banke ili samo primjenu vlastite tečajne liste ovlaštenog
mjenjača),

3. odredbu o vrstama valuta koje ovlašteni
mjenjač može otkupljivati od klijenata,

4. odredbu o obvezi ugovorne banke da otkupljuje
od ovlaštenog mjenjača sve valute koje ovlašteni mjenjač može otkupljivati od
klijenata u skladu s ugovorom o obavljanju mjenjačkih
poslova,

5. odredbu o obvezi banke i ovlaštenog mjenjača
da najmanje jednom na mjesec izvrše kupoprodaju cijelog iznosa strane gotovine
i čekova koji glase na stranu valutu koje je ovlašteni mjenjač otkupio na
svakom mjenjačkom mjestu koje je predmet ugovora,
odnosno kupoprodaju cijelog iznosa razlike između otkupa i prodaje strane
gotovine koju je ostvario ovlašteni mjenjač na svakom mjenjačkom
mjestu koje je predmet ugovora, za sve ugovorene valute,

6. odredbu o iznosu kuna potrebnom za osobne
dnevne izdatke, koju odgovorne osobe ovlaštenom mjenjača i osobe koje obavljaju
mjenjačke poslove smiju imati na mjenjačkom
mjestu,

7. odredbu o obvezi ugovorne banke da
ovlaštenomu mjenjaču dostavlja:

– obavijesti o tekućim izmjenama obilježja
stranih novčanica te o puštanju u optjecaj i povlačenju iz optjecaja stranih
novčanica,

– obavijesti o pojavi krivotvorenih novčanica i
njihovim značajkama,

– važeće tečajne liste (ako mjenjač primjenjuje
tečajnu listu banke),

– tiskane obrasce potvrda o otkupu odnosno
potvrda o prodaji s unaprijed otisnutim serijskim brojevima za svako pojedino mjenjačko mjesto,

8. odredbu o obvezi ovlaštenog mjenjača:

– da se koristi certificiranim programom te da
za program kojim se koristi ima potvrdu o autentičnosti ugovorenoga zaštićenog
programa,

– da omogući kontroloru banke obavljanje
kontrole,

– da pomoću certificiranog programa vodi
izvješća »Blagajnički dnevnik za evidentiranje transakcija« i »Obračun dnevne
blagajne – stanje blagajničkog dnevnika«,

– da za svaku obavljenu kupnju i prodaju stranci
izdaje potvrdu o otkupu, odnosno potvrdu o prodaji, uporabom certificiranog
programa,

– da za svako mjenjačko
mjesto ugovornoj banci dostavlja izvješće »Izvješće o kupnji, odnosno o
prodaji, strane gotovine i otkupu čekova koji glase na stranu valutu«,

– da svaki put kada ugovornoj banci prodaje
stranu gotovinu i čekove koji glase na stranu valutu, banci dostavi izvješće
»Specifikacija strane gotovine i čekova koji glase na stranu valutu«,

– da postupa u skladu s odredbama Zakona o
sprječavanju pranja novca,

9. odredbu o obvezi ugovorne banke i ovlaštenog
mjenjača da vode evidenciju serijskih brojeva danih i primljenih tiskanih
obrazaca potvrda o otkupu, odnosno potvrda o prodaji, te

10. odredbu o razdoblju tijekom kalendarske
godine u kojem ovlašteni mjenjač obavlja mjenjačke
poslove, danima u tjednu u kojima obavlja mjenjačke
poslove te radnom vremenu tijekom kojeg obavlja mjenjačke
poslove.

(4) Ovlašteni mjenjač ne smije ovlaštenja
dobivena ugovorom o obavljanju mjenjačkih poslova
prenositi na treću osobu.

ZAŠTIĆENI PROGRAM

Članak 7.

(1) Zaštićeni program je računalni program koji
omogućava:

1. izradu potvrda o otkupu i potvrda o prodaji
te njihovo automatsko ispisivanje na pisaču,

2. izradu izvješća »Blagajnički dnevnik za
evidentiranje transakcija«, »Obračun dnevne blagajne – stanje blagajničkog
dnevnika«, »Izvješće o kupnji, odnosno prodaji, strane gotovine i otkupu čekova
koji glase na stranu valutu«, »Dnevnik otkupa strane gotovine i čekova koji
glase na stranu valutu« i »Dnevnik prodaje strane gotovine« korištenjem svih
unesenih podataka,

3. izradu i korištenje samo jedne tečajne liste
tijekom jednoga radnog dana,

4. da se niti jedna transakcija u jednom radnom
danu ne može obaviti bez izrađene tečajne liste za taj radni dan,

5. da se iskazivanje i obračun mjenjačke provizije može izvršiti samo ako se ovlašteni
mjenjač bavi jedino otkupom strane gotovine i čekova koji glase na stranu
valutu,

6. da se zapisi u izvješću »Blagajnički dnevnik
za evidentiranje transakcija« bilježe prema vremenskom slijedu.

(2) Zaštićeni program mora omogućiti utvrđivanje
jesu li prvotno pohranjeni podatci brisani, mijenjani ili dopunjavani.

(3) Zaštićeni program ne smije omogućiti
izmjene, dopune te naknadno evidentiranje transakcija nakon zaključenja
konačnog izvješća »Obračun dnevne blagajne – stanje blagajničkog dnevnika«.

(4) Zaštićeni računalni program mora sadržavati
datoteku s nadzornim procedurama koje omogućavaju utvrđivanje jesu li uneseni
podatci brisani, mijenjani ili dopunjavani, a koju izrađuje Hrvatska narodna
banka.

(5) Zaštićeni program mora u svako doba
omogućiti prikaz i ispis podataka o transakcijama obavljenim svakog dana u
tekućoj te u prethodnoj kalendarskoj godini te prikaz i ispis izvješća iz
stavka 1. ovoga članka za svaki dan u tekućoj i prethodnoj kalendarskoj godini.

(6) Potvrda o otkupu mora obvezno sadržavati:

1. tvrtku i matični broj ovlaštenog mjenjača,

2. tvrtku ugovorne banke,

3. naziv potvrde: »Potvrda o otkupu«,

4. serijski broj,

5. brojčanu i slovnu oznaku otkupljene strane valute
(u skladu s važećim propisom kojim se uređuje upotreba slovnih kratica i
brojčanih oznaka za države i zemlje te novčane jedinice u platnom prometu s
inozemstvom),

6. iznos otkupljene strane gotovine, odnosno
iznos otkupljenog čeka koji glasi na stranu valutu,

7. tečaj koji je primijenjen kod transakcije
otkupa strane gotovine odnosno čekova koji glase na stranu valutu,

8. protuvrijednost otkupljene strane gotovine
ili čeka koji glasi na stranu valutu, u kunama,

9. iznos obračunate mjenjačke
provizije, u kunama, ako se ovlašteni mjenjač bavi samo otkupom strane gotovine
i čekova koji glase na stranu valutu,

10. datum i vrijeme transakcije (sat i minuta),

11. slovo »N« ako je stranka nerezident,

12. potpis odgovorne osobe ovlaštenog mjenjača,
odnosno osobe koje obavlja mjenjačke poslove na mjenjačkom mjestu (umjesto potpisa može biti strojno
otisnuta šifra te osobe),

13. serijski broj s tiskanog obrasca potvrde o
otkupu, koji se unosi ako se ovlašteni mjenjač nije u trenutku kupnje, zbog oprav­danih razloga, koristio certificiranim programom.

(7) Potvrda o prodaji mora obvezno sadržavati:

1. tvrtku i matični broj ovlaštenog mjenjača,

2. tvrtku ugovorne banke,

3. naziv potvrde: »Potvrda o prodaji«,

4. serijski broj,

5. brojčanu i slovnu oznaku strane gotovine koja
se prodaje (u skladu s važećim propisom kojim se uređuje upotreba slovnih
kratica i brojčanih oznaka za države i zemlje te novčane jedinice u platnom
prometu s inozemstvom),

6. iznos prodane strane gotovine,

7. tečaj koji je primijenjen kod transakcije
prodaje strane gotovine,

8. protuvrijednost prodane strane gotovine, u
kunama,

9. oznaku platnog instrumenta u kunama (gotovina
– GOT, čekovi po tekućem računu građana – ČEK, debitna
kartica – DEB, kreditna kartica – KRED),

10. datum i vrijeme transakcije (sat i minuta),

11. slovo »N« ako je stranka nerezident,

12. potpis odgovorne osobe ovlaštenog mjenjača
odnosno osobe koje obavlja mjenjačke poslove na mjenjačkom mjestu (umjesto potpisa može biti strojno
otisnuta šifra te osobe),

13. serijski broj s tiskanog obrasca potvrde o
prodaji, koji se unosi ako se ovlašteni mjenjač nije u trenutku prodaje, zbog oprav­danih razloga, koristio certificiranim programom.

(8) Prvoga radnog dana u novoj kalendarskoj
godini zaštićeni program mora omogućiti otvaranje poslovnih knjiga za novu
godinu te mora završna stanja od prethodne kalendarske godine prenijeti kao
početna stanja u novu kalendarsku godinu. Prvoga radnog dana u novoj
kalendarskoj godini serijski broj svake vrste transakcije započinje brojem 1.

(9) Zaštićeni program mora udovoljavati i svim
ostalim zahtjevima iz Odluke te biti u skladu s Uputom za provedbu Odluke, kao
i s Funkcionalnom specifikacijom i Tehničkom specifikacijom koje određuje
Hrvatska narodna banka.

UPORABA CERTIFICIRANOG
PROGRAMA

Članak 8.

(1) Ovlašteni mjenjač dužan je u obavljanju mjenjačkih poslova koristiti se na svakom blagajničkom
mjestu certificiranim programom.

(2) Ovlašteni mjenjač dužan je sve transakcije
povezane s mjenjačkim poslovanjem evidentirati
uporabom certificiranog programa.

(3) Ovlašteni mjenjač dužan je na svakom
blagajničkom mjestu voditi sva izvješća uporabom certificiranog programa.

(4) Izvješće »Obračun dnevne blagajne – stanje
blagajničkog dnevnika« može biti izrađeno kao privremeno i kao konačno. Privremeno
izvješće »Obračun dnevne blagajne – stanje blagajničkog dnevnika« može se
izraditi tijekom radnog dana. Na kraju radnog dana ovlašteni mjenjač dužan je
izraditi konačno izvješće »Obračun dnevne blagajne – stanje blagajničkog
dnevnika«. Konačno stanje blagajne u izvješću »Obračun dnevne blagajne – stanje
blagajničkog dnevnika« jest zbroj početnog stanja i svih obavljenih transakcija
za svaku valutu posebno. Konačno stanje blagajne uspoređuju se s iznosom
gotovine i čekova u blagajni, a moguće se razlike zasebno knjiže u poslovne
knjige.

(5) Izvješća »Blagajnički dnevnik za
evidentiranje transakcija« i »Obračun dnevne blagajne – stanje blagajničkog
dnevnika« potpisuju odgovorna osoba ovlaštenog mjenjača ili osoba koja obavlja mjenjačke poslove na mjenjačkom
mjestu.

(6) Podaci iz izvješća »Obračun dnevne blagajne
– stanje blagajničkog dnevnika« unose se u poslovne knjige.

(7) Kada se zbog objektivnih razloga, ovlašteni
mjenjač ne može koristiti računalnom tehnologijom, dužan je voditi izvješća »Blagajnički
dnevnik za evidentiranje transakcija« i »Obračun dnevne blagajne – stanje
blagajničkog dnevnika« ručno, u skladu s Odlukom.

(8) Ovlašteni mjenjač dužan je na mjenjačkom mjestu, na elektromagnetskoj/digitalnoj vanjskoj
memoriji, čuvati sve podatke o mjenjačkim
transakcijama zabilježenim uporabom certificiranog programa, za tekuću i dvije
prethodne kalendarske godine, uključujući i sva izvješća.

(9) Za korištenje računalnim programom koji nije
certificiran odgovorna je, osim ovlaštenog mjenjača, i osoba koja ga je
ugradila ili izvršila naknadne preinake.

NAČIN OBAVLJANJA
MJENJAČKIH POSLOVA

Članak 9.

(1) Ovlašteni mjenjači smiju mjenjačke
poslove obavljati samo s fizičkim osobama.

(2) Ovlašteni mjenjač na jednom mjenjačkom mjestu može:

1. kupovati stranu gotovinu i/ili otkupljivati
čekove koji glase na stranu valutu i prodavati stranu gotovinu ili

2. samo kupovati stranu gotovinu i/ili
otkupljivati čekove koji glase na stranu valutu.

(3) Ovlašteni mjenjač kupuje stranu gotovinu i
otkupljuje čekove koji glase na stranu valutu plaćanjem u gotovini u kunama te
prodaje stranu gotovinu naplatom u gotovini u kunama, a može i čekovima koji
glase na kune i debitnim, odnosno kreditnim
karticama.

Članak 10.

(1) Ovlašteni mjenjač može obavljati mjenjačke poslove na jednom ili na više mjenjačkih
mjesta.

(2) Za obavljanje mjenjačkih
poslova ovlašteni mjenjač mora na svakome mjenjačkom
mjestu imati:

1. blagajnu za sigurno čuvanje kuna, stranog
novca i čekova, isključivo za obavljanje mjenjačkih
poslova, na svakom blagajničkom mjestu,

2. odobrenje Hrvatske narodne banke za
obavljanje mjenjačkih poslova,

3. istaknut natpis »Mjenjačnica« na hrvatskom
jeziku i na najmanje jednom stranom jeziku; ako ovlašteni mjenjač u istom
prostoru osim mjenjačkih obavlja i druge poslove,
natpis »Mjenjačnica« mora istaknuti u dijelu prostora u kojem obavlja samo mjenjačke poslove,

4. istaknutu važeću tečajnu listu s tečajevama stranih valuta kojima trguje, na mjestu i na
način vidljiv za stranke,

5. istaknutu obavijest o visini mjenjačke provizije (ako je obračunava) na mjestu i na
način vidljiv za stranke,

6. istaknutu obavijest o tvrtki ugovorne banke s
kojom ima sklopljen ugovor o obavljanju mjenjačkih
poslova za to mjenjačko mjesto, na mjestu i na način
vidljiv za stranke,

7. na mjestu vidljivom za stranke obavijest
sljedećeg sadržaja: »Za svaku kupnju ili prodaju strane gotovine i otkup čekova
koji glase na stranu valutu mjenjačnica vam je dužna izdati potvrdu o otkupu,
odnosno potvrdu o prodaji.«,

8. Izvješća »Blagajnički dnevnik za
evidentiranje transakcija« i »Obračun dnevne blagajne – stanje blagajničkog
dnevnika« odvojena od dokumentacije za ostalo poslovanje, ako ga obavlja u
istom poslovnom prostoru.

(3) Ako se ovlašteni mjenjač u istom poslovnom
prostoru, osim mjenjačke djelatnosti, bavi i drugim
djelatnostima, a stranu gotovinu i čekove drži u trezoru, gotovina i čekovi
koji proizlaze iz mjenjačke djelatnosti moraju biti
odvojeni od gotovine i čekova koji proizlaze iz obavljanja druge djelatnosti.

(4) Ovlašteni mjenjač unutar mjenjačkog
mjesta ne smije imati gotovinu ili čekove koji nisu evidentirani certificiranim
programom ili za koje ne postoji odgovarajuća dokumentacija.

(5) Za potrebe kontrole nadzornog tijela iz
članka 58. stavka 2. Zakona o deviznom poslovanju i ugovorne banke, na svakome mjenjačkom mjestu treba biti pohranjena i sljedeća
dokumentacija:

1. preslik ugovora o
obavljanju mjenjačkih poslova za to mjenjačko mjesto,

2. preslik rješenja o
upisu mjenjačke djelatnosti u sudski, odnosno obrtni
registar,

3. potvrde o otkupu, odnosno potvrde o prodaji i
izvješća »Blagajnički dnevnik za evidentiranje transakcija« te »Obračun dnevne
blagajne – stanje blagajničkog dnevnika« na mediju za automatsku obradu
podataka, za tekuću i prethodnu kalendarsku godinu,

4. vlastite tečajne liste, odnosno tečajne liste
koje je ovlašteni mjenjač primio od ugovorne banke ako se koristi njezinim
tečajnim listama, za tekuću i prethodnu kalendarsku godinu (bančine tečajne
liste na papirnatom mediju, a vlastite tečajne liste na mediju za automatsku
obradu podataka),

5. izvješća »Dnevnik otkupa strane gotovine i
čekova koji glase na stranu valutu« i »Dnevnik prodaje strane gotovine«, na
mediju za automatsku obradu podataka, za tekuću i prethodnu kalendarsku godinu,

6. izvješća »Specifikacija strane gotovine i
čekova koji glase na stranu valutu« potvrđene od banke, za tekuću i prethodnu
kalendarsku godinu,

7. dokumenti na osnovi kojih je izvršio uplate i
isplate, za tekuću i prethodnu kalendarsku godinu,

8. potvrda o autentičnosti ugovorenoga
zaštićenog programa,

9. izvješća »Izvješće o kupnji, odnosno prodaji
strane gotovine i otkupu čekova koji glase na stranu valutu«, za tekuću i
prethodnu kalendarsku godinu,

10. potpisana izvješća »Blagajnički dnevnik za
evidentiranje transakcija« i »Obračun dnevne blagajne – stanje blagajničkog
dnevnika«, za tekuću i prethodnu kalendarsku godinu,

11. podatci o identifikaciji klijenata i
njihovim transakcijama prikupljenim na način koji je propisan Zakonom o
sprječavanju pranja novca, koje je ovlašteni mjenjač dužan dostaviti Uredu za
sprječavanje pranja novca, na njegov zahtjev.

(6) Odgovorne osobe ovlaštenog mjenjača i osobe
koje obavljaju mjenjačke poslove na mjenjačkom mjestu dužne su Deviznom inspektoratu
Ministarstva financija omogućiti obavljanje izravnog nadzora.

(7) Osobe koje obavljaju mjenjačke
poslove na mjenjačkom mjestu moraju se znati
koristiti certificiranim programom i uz hrvatski jezik moraju se znati služiti
najmanje jednim stranim jezikom.

(8) Odgovorne osobe ovlaštenog mjenjača i osobe
koje obavljaju mjenjačke poslove od vlastitog novca
na mjenjačkom mjestu smiju imati samo kune potrebne
za osobne dnevne izdatke, i to do svote iz ugovora o obavljanju mjenjačkih poslova.

(9) Ovlašteni mjenjač može otvoriti prigodno mjenjačko mjesto. Prigodno mjenjačko
mjesto je mjenjačko mjesto gdje ovlašteni mjenjač na
mjestu i u vrijeme održavanja priredaba, sajmova ili sličnih događanja obavlja mjenjačke poslove. Ovlašteni mjenjač mora najkasnije osam
dana prije otvaranja prigodnoga mjenjačkog mjesta
sklopiti dodatak ugovoru o obavljanju mjenjačkih
poslova za to mjenjačko mjesto. Preslik
takvog ugovora o obavljanju mjenjačkih poslova
ugovorna banka dužna je dostaviti Deviznom inspektoratu Ministarstva financija
u roku od tri radna dana od dana njegova potpisivanja.

(10) Na prigodno mjenjačko
mjesto na odgovarajući se način primjenjuju odredbe Odluke. Ako okolnosti na
prigodnome mjenjačkom mjestu ne omogućavaju primjenu
računalne tehnologije, ovlašteni mjenjač mjenjačke
poslove obavlja ručno i upotrebljava tiskane obrasce potvrda o otkupu, odnosno
potvrda o prodaji.

(11) O kupnjama i prodajama strane gotovine te
otkupu čekova koji glase na stranu valutu, ovlašteni mjenjač obvezan je
jedanput u tekućem mjesecu, a najkasnije (uključujući) sedmoga kalendarskog
dana u tekućem mjesecu dostaviti ugovornoj banci izvješće »Izvješće o kupnji
odnosno prodaji strane gotovine i otkupu čekova koji glase na stranu valutu« za
prethodni kalendarski mjesec. Ako je sedmi kalendarski dan u tekućem mjesecu
neradni dan ili blagdan, izvješće »Izvješće o kupnji odnosno prodaji strane
gotovine i otkupu čekova koji glase na stranu valutu« se dostavlja najkasnije
do isteka prvoga sljedećega radnog dana. Za potrebe izvješćivanja u vezi s ovim
stavkom, radnim se danom ne smatra subota.

(12) Ako ovlašteni mjenjač ima ugovor o
obavljanju mjenjačkih poslova s više banaka, svakoj
ugovornoj banci dostavlja izvješće »Izvješće o kupnji odnosno prodaji strane
gotovine i otkupu čekova koji glase na stranu valutu« za sva mjenjačka mjesta koja su predmet ugovora o obavljanju mjenjačkih poslova.

Članak 11.

(1) Ovlašteni mjenjač obvezan je predati
strankama, u trenutku kada od njih kupi stranu gotovinu ili čekove koji glase
na stranu valutu, odnosno u trenutku kada im proda stranu gotovinu, potvrdu o
okupu, odnosno potvrdu o prodaji.

(2) Kod evidentiranja transakcije storniranja
potvrde o otkupu, odnosno potvrde o prodaji treba biti naveden razlog
storniranja.

(3) Kada se zbog objektivnih razloga ovlašteni
mjenjač ne može koristiti certificiranim programom, koristi se tiskanim
obrascima potvrda o otkupu, odnosno potvrda o prodaji, s unaprijed otisnutim
serijskim brojevima, koje mu je dala ugovorna banka. Ugovorna banka i ovlašteni
mjenjač moraju voditi evidenciju danih i primljenih tiskanih obrazaca potvrda o
otkupu, odnosno potvrda o prodaji, a ovlašteni mjenjač mora voditi i evidenciju
iskorištenih tiskanih obrazaca. Tiskani obrasci potvrda o otkupu, odnosno
potvrda o prodaji izrađuju se u kopiji. Original tiskanog obrasca potvrde o
otkupu, odnosno potvrde o prodaji ovlašteni mjenjač predaje stranci, a kopiju
zadržava za sebe. Kopije tiskanih obrazaca potvrda o otkupu, odnosno potvrda o
prodaji ovlašteni mjenjač dužan je čuvati za tekuću i prethodnu kalendarsku
godinu, na mjenjačkom mjestu na kojem je obavljena
kupnja, odnosno prodaja, za koju su izdani tiskani obrasci potvrda o otkupu,
odnosno potvrda o prodaji.

(4) Tvrtka i matični broj ovlaštenog mjenjača na
tiskanim obrascima potvrda o otkupu, odnosno potvrda o prodaji mogu se otisnuti
pečatom.

(5) Nakon što se otklone opravdani razlozi zbog
kojih se ovlašteni mjenjač nije mogao koristiti računalnom tehnologijom, dužan
je uz pomoć certificiranog programa unijeti podatke s ručno ispisanih tiskanih
obrazaca potvrda o otkupu, odnosno potvrda o prodaji, uključujući i serijski
broj iskorištenoga tiskanog obrasca potvrde o otkupu odnosno potvrde o prodaji.

Članak 12.

(1) Ovlašteni se mjenjač smije koristiti ili
samo tečajnom listom koju primjenjuje ugovorna banka ili samo vlastitom
tečajnom listom, a u skladu s ugovorom o obavljanju mjenjačkih
poslova.

(2) Tijekom jednoga radnog dana ovlašteni se
mjenjač može na jednom mjenjačkom mjestu koristiti
samo jednom tečajnom listom.

(3) Kupovni tečaj na tečajnoj listi ovlaštenog
mjenjača jest tečaj po kojem ovlašteni mjenjač otkupljuje stranu gotovinu i
čekove koji glase na stranu valutu, a prodajni tečaj na tečajnoj listi
ovlaštenog mjenjača jest tečaj po kojem ovlašteni mjenjač prodaje stranu
gotovinu.

(4) Ako se ovlašteni mjenjač bavi otkupom strane
gotovine i čekova koji glase na stranu valutu i prodajom strane gotovine, za
svaku stranu valutu kojom trguje mora na tečajnoj listi istaknuti njezin
kupovni i prodajni tečaj. Ako se ovlašteni mjenjač bavi samo otkupom strane
gotovine, za svaku stranu valutu kojom trguje mora na tečajnoj listi istaknuti
njezin kupovni tečaj.

(5) Na tečajnoj listi ovlašteni mjenjač može
istaknuti povoljnije kupovne, odnosno povoljnije prodajne tečajeve. Uz
povoljnije tečajeve moraju biti navedeni minimalni iznosi u kunama za koje vrijede
ti povoljniji tečajevi.

(6) U svakom radnom danu najpovoljniji prodajni
tečaj ovlaštenog mjenjača za stranu valutu ne smije biti jednak ili niži od
njegova najpovoljnijega kupovnog tečaja za istu valutu. Po prodajnom tečaju za stranu
valutu koji je manji od njegova najnepovoljnijega kupovnog tečaja za tu stranu
valutu, ovlašteni mjenjač može prodavati stranu gotovinu samo banci.

(7) Ovlašteni mjenjač koji otkupljuje stranu
gotovinu i čekove koji glase na stranu valutu i prodaje stranu gotovinu, ne
smije zaračunavati mjenjačku proviziju.

Članak 13.

(1) Ovlašteni mjenjač može stranu gotovinu
polagati na devizni račun te s deviznog računa podizati stranu gotovinu ako ta
gotovina proizlazi iz mjenjačke djelatnosti ili je
namijenjena za njezino obavljanje.

(2) Obveza ovlaštenog mjenjača da prema ugovoru,
a najmanje jednom na mjesec, izvrši prodaju cijelog iznosa strane gotovine i
čekova koji glase na stranu valutu, ne umanjuje se za iznos položene strane
gotovine na devizni račun.

(3) Ovlašteni mjenjač može prenositi gotovinu u
kunama, odnosno stranu gotovinu iz blagajne jednoga mjenjačkog
mjesta u blagajnu drugoga mjenjačkog mjesta.

(4) Evidentiranje kunske protuvrijednosti strane
gotovine na mjenjačkom mjestu koje prima stranu
gotovinu od drugoga mjenjačkog mjesta, obavlja se uz
korištenje osnovnoga kupovnog tečaja koji se primjenjuje na mjenjačkom
mjestu koje šalje stranu gotovinu, za dan kada je evidentirana isplata strane
gotovine na mjenjačkom mjestu koje šalje stranu
gotovinu.

(5) Pri prijenosu gotovine iz prethodnog stavka
ovog članka ovlašteni mjenjač mora imati dokument s popisom specificiranih
iznosa u kunama, odnosno stranoj valuti, koji su predmet prijenosa, potpisan od
odgovorne osobe ovlaštenog mjenjača, odnosno osobe koja obavlja mjenjačke poslove na mjenjačkom
mjestu s kojeg se strana gotovina prenosi.

Članak 14.

(1) Cjelokupni iznos otkupljene strane gotovine
i čekova koji glase na stranu valutu, odnosno cjelokupni iznos razlike između
otkupa i prodaje strane gotovine ovlašteni mjenjač prodaje ugovornoj banci u
roku utvrđenom u ugovoru o obavljanju mjenjačkih
poslova, a najmanje jedanput u mjesecu.

(2) Ovlašteni mjenjač koji ima više mjenjačkih mjesta, a koji je ugovor o obavljanju mjenjačkih poslova sklopio samo s jednom ugovornom bankom i
koji stranu gotovinu prodaje ugovornoj banci na jednom mjestu u ugovornoj
banci, može ugovornoj banci prodati konsolidirani iznos razlike između otkupa i
prodaje strane gotovine za sva mjenjačka mjesta.

(3) Ovlašteni mjenjač dužan je dostaviti
ugovornoj banci izvješće »Specifikacija strane gotovine i čekova koji glase na
stranu valutu« svaki put kada joj prodaje stranu gotovinu i čekove koji glase
na stranu valutu.

(4) U izvješću »Specifikacija strane gotovine i
čekova koji glase na stranu valutu« potrebno je navesti i serijske brojeve
potvrda o otkupu, odnosno potvrda o prodaji (ako se predaje samo razlika između
otkupa i prodaje) na osnovi kojih je sastavljeno izvješće »Specifikacija strane
gotovine i čekova koji glase na stranu valutu«. Serijske brojeve storniranih
potvrda o otkupu, odnosno potvrda o prodaji potrebno je također navesti.

(5) Ugovorna banka svojim pečatom potvrđuje
otkup strane gotovine i čekova koji glase na stranu valutu iz 1. stavka ovoga
članka te na izvješću »Specifikacija strane gotovine i čekova koji glase na
stranu valutu« ispisuje tečajeve po kojima je od ovlaštenog mjenjača obavila
otkup, iznose isplaćene kunske protuvrijednosti te, ako je tako ugovorom o
obavljanju mjenjačkih poslova dogovoreno, i iznos
isplaćene provizije. Primjerak potvrđenog izvješća »Specifikacija strane
gotovine i čekova koji glase na stranu valutu« ugovorna banka vraća ovlaštenomu
mjenjaču.

Članak 15.

(1) Ovlašteni mjenjač dužan je obavještavati
Hrvatsku narodnu banku o svim promjenama:

1. u sudskome odnosno obrtnom registru te

2. kvalificiranih vlasnika.

(2) Uz obavijesti iz stavka 1. ovoga članka
ovlašteni mjenjač dužan je priložiti sljedeću dokumentaciju:

– izvod iz sudskoga odnosno obrtnog registra za
promjene upisa u dotični registar,

– popis kvalificiranih vlasnika u slučaju
promjene,

– u slučaju promjene članova uprave, ovjerenu
vlastoručno potpisanu izjavu za svakoga pojedinoga novog člana uprave da nije
kažnjavan ni za jedno kazneno djelo propisano člancima 75. i 76. Zakona o
deviznom poslovanju ni za kazneno djelo prikrivanja protuzakonito dobivenog
novca propisano člankom 279. Kaznenog zakona.

(3) Obavijesti i dokumentaciju iz ovoga članka
ovlašteni mjenjač dužan je dostaviti u roku od 8 dana od nastale promjene.

(4) Ovlašteni mjenjač dužan je dostavljati
Hrvatskoj narodnoj banci i druge podatke, na njezin zahtjev.

OBVEZE UGOVORNE BANKE

Članak 16.

(1) Ugovorna banka obavlja izravnu kontrolu na
svakome mjenjačkom mjestu koje je navedeno u ugovoru
o obavljanju mjenjačkih poslova sklopljenim s
pojedinim ovlaštenim mjenjačem.

(2) Izravna kontrola iz prethodnog stavka odnosi
se na provjeru da li ovlašteni mjenjač ispunjava svoje obveze iz ugovora o
obavljanju mjenjačkih poslova te da li obavlja mjenjačke poslove u skladu s Odlukom.

(3) Ugovorna banka dužna je obavljati izravnu
kontrolu najmanje dva puta na godinu. Ako ugovorna banka obavlja izravnu
kontrolu samo dva puta na godinu, razdoblje između tih dviju kontrola ne može
biti kraće od tri mjeseca.

(4) Ugovorna banka dužna je u razdoblju u kojem
je aktivnost ovlaštenog mjenjača najveća, obaviti najmanje jednu kontrolu.

(5) O obavljenoj izravnoj kontroli ugovorna
banka sastavlja zapisnik, koji potpisuje njezin kontrolor i odgovorna osoba
ovlaštenog mjenjača ili osoba koja obavlja mjenjačke
poslove na mjenjačkom mjestu.

(6) Ako ugovorna banka utvrdi da se ovlašteni
mjenjač ne pridržava odredaba ugovora o obavljanju mjenjačkih
poslova ili Odluke, u zapisniku će to utvrditi i odrediti rok za otklanjanje utvrđenih
nepravilnosti, koji ne može biti duži od 15 radnih dana od dana potpisivanja
zapisnika. Jedan primjerak takvog zapisnika ugovorna banka dostavlja Deviznom
inspektoratu Ministarstva financija u roku od pet radnih dana od dana obavljene
izravne kontrole.

(7) U slučaju iz prethodnog stavka ugovorna
banka će u roku od 30 radnih dana od dana isteka roka za otklanjanje
nepravilnosti provesti ponovnu izravnu kontrolu.

(8) Ako ugovorna banka pri ponovnoj izravnoj
kontroli utvrdi da nepravilnosti nisu uklonjene, dužna je odmah raskinuti
ugovor o obavljanju mjenjačkih poslova te o tome
obavijestiti Devizni inspektorat Ministarstva financija u roku od tri radnih
dana od dana obavljene ponovne izravne kontrole ovlaštenog mjenjača.

(9) Ugovorna banka dužna je voditi evidenciju o
sklopljenim, izmijenjenim, dopunjenim i raskinutim ugovorima s ovlaštenim
mjenjačima.

(10) Ugovorna banka dužna je Deviznom
inspektoratu Ministarstva financija dostaviti obavijest o sklopljenim,
izmijenjenim, dopunjenim ili raskinutim ugovorima o obavljanju mjenjačkih poslova tijekom prethodnoga kalendarskog mjeseca
do 15. dana u tekućem mjesecu.

(11) Obavijest iz prethodnog stavka mora
sadržavati tvrtku ugovorne banke, tvrtku ovlaštenog mjenjača, adresu sjedišta
ovlaštenog mjenjača, adresu mjenjačkog mjesta/adrese mjenjačkih mjesta ovlaštenog mjenjača, ime i prezime
odgovorne osobe ovlaštenog mjenjača i broj telefona ovlaštenog mjenjača.

(12) Na osnovi izvješća »Izvješće o otkupu
odnosno prodaji strane gotovine i otkupa čekova koji glase na stranu valutu«
zaprimljenih od ovlaštenih mjenjača ugovorna je banka dužna, najkasnije
(uključujući) petnaestoga kalendarskog dana u tekućem mjesecu, dostaviti
Hrvatskoj narodnoj banci izvješće »Promet ovlaštenih mjenjača – zbirno izvješće
o kupnjama i prodajama strane gotovine te otkupu čekova koji glase na stranu
valutu«, za sve ovlaštene mjenjače s kojima ima sklopljene ugovore o obavljanju
mjenjačkih poslova, za prethodni kalendarski mjesec.

(13) Ako ovlašteni mjenjač u razdoblju od šest
uzastopnih mjeseci nijednom ne preda ugovornoj banci izvješće »Izvješće o
kupnji odnosno prodaji strane gotovine i čekova koji glasi na stranu valutu«,
odnosno ako na svih šest uzastopnih izvješća svi iznosi budu jednaki nuli,
ugovorna banka je o tome dužna obavijestiti Devizni inspektorat Ministarstva
financija u roku od tri radna dana od isteka roka za dostavljanje šestoga
uzastopnog izvješća.

RAZLOZI ZA ODUZIMANJE
ODOBRENJA ZA OBAVLJANJE MJENJAČKIH POSLOVA

Članak 17.

Hrvatska narodna banka oduzet će odobrenje za
obavljanje mjenjačkih poslova:

1. ako ovlašteni mjenjač ne započne s
obavljanjem mjenjačkih poslova u roku od 180 dana od
dana izdavanja odobrenja,

2. ako ovlašteni mjenjač samostalno ne obavlja mjenjačke poslove u razdoblju duljem od 180 dana,

3. ako je odobrenje pribavljeno na osnovi
neistinite dokumentacije, odnosno neistinito prikazanih podataka,

4. ako nakon dobivenog odobrenja nastupe takve
okolnosti i/ili razlozi zbog kojih ovlašteni mjenjač više ne ispunjava uvjete
na osnovi kojih je dobio odobrenje,

5. ako ovlašteni mjenjač ovlaštenoj osobi
Deviznog inspektorata Ministarstva financija ne dopusti nadzor ili

6. ako ovlašteni mjenjač, koji je odobrenje
dobio na temelju predugovora o obavljanju mjenjačkih
poslova sklopljenog s bankom ili na temelju predugovora o kupnji zaštićenoga
računalnog programa za obavljanje mjenjačkih poslova,
u roku određenom u odobrenju Hrvatske narodne banke ne dostavi ugovor o
obavljanju mjenjačkih poslova sklopljen s ugovornom
bankom, odnosno potvrdu o autentičnosti ugrađenoga zaštićenog programa.

PRIJELAZNE I ZAVRŠNE
ODREDBE

Članak 18.

(1) Postupak izdavanja i oduzimanja odobrenja
provodi se u skladu sa Zakonom o općem upravnom postupku.

(2) Podnositelj zahtjeva dužan je zahtjevu
priložiti pristojbu prema Zakonu o upravnim pristojbama.

(3) Guverner Hrvatske narodne banke donosi Uputu
za primjenu Odluke. Do stupanja na snagu Upute za primjenu Odluke primjenjuje
se Uputa za provedbu Odluke o uvjetima i načinu poslovanja ovlaštenih mjenjača
(»Narodne novine«, br. 115/2003., 152/2003., 11/2004.
i 55/2004.).

Članak 19.

(1) Osobe koje su na dan 6. prosinca 2005., tj. na dan stupanja na snagu Zakona o izmjenama i dopunama
Zakona o deviznom poslovanju (»Narodne novine«, br.
140/2005.), registrirane u sudskom odnosno obrtnom registru s upisanom
djelatnošću »mjenjački poslovi« i koje su na navedeni
datum obavljale mjenjačke poslove na temelju ugovora
o obavljanju mjenjačkih poslova, dužne su najkasnije
6. prosinca 2006. podnijeti zahtjev za izdavanje odobrenja za obavljanje mjenjačkih poslova, u skladu s Odlukom.

(2) Osobe iz prethodnog stavka i ugovorna banka,
čiji ugovor ili predugovor o obavljanju mjenjačkih
poslova nije usklađen s odredbama Odluke, dužne su uskladiti ugovor ili
predugovor o obavljanju mjenjačkih poslova s odredbama
Odluke u roku od 60 dana od dana stupanja na snagu Odluke.

(3) Odredba iz prethodnog stavka odnosi se i na
osobe koje su podnijele zahtjev za izdavanje odobrenja za obavljanje mjenjačkih poslova prije stupanja na snagu Odluke te na
ugovorne banke koje su s njima sklopile ugovor ili predugovor o obavljanju mjenjačkih poslova.

(3) Odluka stupa na snagu osmi dan od dana
objave u »Narodnim novinama«.

(4) Danom stupanja na snagu Odluke prestaje važiti
Odluka o uvjetima i načinu poslovanja ovlaštenih mjenjača (»Narodne novine«,
111/2003., 8/2004. i 51/2004.

O. br. 684/2006.

Zagreb, 8. veljače 2006.

Predsjednik Savjeta

Hrvatske narodne banke

Guverner

Hrvatske narodne banke

**dr****. sc. Željko Rohatinski**, v. r.

Odluka, NN 18/2006-440